Predlog
[bookmark: _Hlk530999181][bookmark: _Hlk530998721]          Na podlagi 26. člena in drugega odstavka 64. člena Zakona o zdravstvenem varstvu in zdravstvenem zavarovanju (Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ , 64/17 – ZZDej-K, 36/19, 189/20 – ZFRO, 51/21, 159/21, 196/21 – ZDOsk, 15/22, 43/22, 100/22 – ZNUZSZS, 141/22 – ZNUNBZ, 40/23 – ZČmIS-1, 78/23 in 32/25 – ZZDej-N) je skupščina Zavoda za zdravstveno zavarovanje Slovenije na 5. redni seji 23. 4. 2026 sprejela
Pravilnik
o izhodiščih za vrednosti medicinskih pripomočkov
iz obveznega zdravstvenega zavarovanja
I. SPLOŠNE DOLOČBE
1. člen
(vsebina)
Ta pravilnik določa izhodišča za cenovne standarde posameznih vrst  medicinskih pripomočkov (v nadaljnjem besedilu: MP) in za cene posameznih MP (v nadaljnjem besedilu: izhodišča za vrednosti MP), ki se zagotavljajo iz obveznega zdravstvenega zavarovanja v skladu s Pravili obveznega zdravstvenega zavarovanja (Uradni list RS, št. 30/03 – prečiščeno besedilo, 35/03 – popr., 78/03, 84/04, 44/05, 86/06, 90/06 – popr., 64/07, 33/08, 7/09, 88/09, 30/11, 49/12, 106/12, 25/14, 85/14, 10/17 – ZČmIS, 64/18, 4/20, 42/21 – odl. US, 61/21, 159/21 – ZZVZZ-P, 183/21, 196/21 – ZDOsk, 142/22 – odl. US, 163/22, 124/23, 82/24 in 102/25; v nadaljnjem besedilu: pravila).
2. [bookmark: _Hlk530999268]člen
(izrazi)
Poleg izrazov, določenih v pravilih, izrazi, uporabljeni v tem pravilniku, pomenijo:
1. distributer pomeni vsako fizično ali pravno osebo v dobavni verigi, ki ni proizvajalec ali uvoznik in omogoča dostopnost pripomočka na trgu, dokler ta ni dan v uporabo; 
2. dodatek je artikel, katerega opredelitev je skladna z Uredbo (EU) 2017/745 Evropskega parlamenta in Sveta z dne 5. aprila 2017 o medicinskih pripomočkih, spremembi Direktive 2001/83/ES, Uredbe (ES) št. 178/2002 in Uredbe (ES) št. 1223/2009 ter razveljavitvi direktiv Sveta 90/385/EGS in 93/42/EGS (UL L št. 117 z dne 5. 5. 2017, str. 1), zadnjič spremenjeno z Uredbo EU 2025/2457 Evropskega parlamenta in Sveta z dne 26. novembra 2025 o spremembi uredb (ES) št. 178/2002, (ES) št. 178/2002, (ES) št. 401/2009, (EU) 2017/745 in (EU) 2019/1021 v zvezi s predodelitvijo znanstvenih in tehničnih nalog ter izboljšanjem sodelovanja med agencijami Unije na področju kemikalij (UL L št. 2025/2457 z dne 12. 12. 2025);
3. pogodba z dobaviteljem je pogodba o izdaji, izposoji ali izdaji in izposoji MP, sklenjena med zavodom in dobaviteljem, ne glede na to, ali je sklenjena v obliki nove pogodbe ali dodatka k pogodbi;
4. predlagana vrednost MP je vrednost MP, ki je v skladu s tem pravilnikom predmet pogajanj o predlagani vrednosti MP in jo predlaga predstavnik proizvajalca, dobavitelj ali drug subjekt, ki se pogaja z zavodom;
5. predstavnik proizvajalca MP v Sloveniji je fizična ali pravna oseba, ki zagotavlja preskrbo MP v Sloveniji od določenega proizvajalca;
6. vrednost MP je skupni izraz za cenovni standard, pogodbeno ceno, ceno funkcionalno ustreznega MP in ceno izjemoma odobrenega MP iz prvega odstavka 3. člena tega pravilnika.

II. IZHODIŠČA ZA VREDNOSTI MP
3. člen
[bookmark: _Hlk535561367](vrednosti MP in njihova določitev ali odobritev)
(1) Izhodišča za vrednosti MP so določena za naslednje vrednosti MP:
1. dnevno izposojnino, ki se določi kot cenovni standard za posamezno vrsto MP, ki se zagotavljajo z izposojo, če je ekonomsko upravičena za zavod;
2. cenovni standard izposojenega MP, ki se določi za posamezno vrsto MP, ki se zagotavljajo z izposojo, ko dnevna izposojnina ni ekonomsko upravičena za zavod;
3. pogodbene cene izposojenega individualno prilagojenega artikla;
4. cenovni standard izdanega MP, ki se določi za artikel ali posamezno vrsto MP, ki se zagotavljajo z izdajo, razen, če je zanje dogovorjena pogodbena cena iz 4. točke tega člena ali določen cenovni standard iz 5. ali 6. točke tega člena;
5. pogodbeno ceno izdanega individualno prilagojenega artikla;
6. cenovni standard izdanega individualno izdelanega MP, ki se določi za posamezno vrsto MP in vključuje v pravilih določeno obvezno kritje stroškov, ki jih plača zavarovana oseba;
7. pogodbeno ceno izdanega individualno izdelanega MP, ko cenovni standard iz prejšnje točke ni ekonomsko upravičen za zavod;
8. cenovni standard artikla z določeno življenjsko dobo;
9. ceno funkcionalno ustreznega MP;
10. ceno izjemoma odobrenega MP.
(2) Za določitev oziroma odobritev vrednosti MP je pristojen:
· upravni odbor zavoda za določitev cenovnih standardov iz 1., 2., 4., 6. in 8. točke prejšnjega odstavka;
· generalni direktor zavoda za odobritev pogodbenih cen iz 3., 5. in 7. točke prejšnjega odstavka;
· odgovorna pristojna oseba organizacijske enote zavoda, ki odloča o pravici do funkcionalno ustreznega MP, za odločitev o ceni funkcionalno ustreznega MP;
· odgovorna pristojna oseba zavoda, v skladu s pravilnikom, ki ureja natančnejše pogoje in natančnejši postopek o izjemni odobritvi zdravila, živila za posebne zdravstvene namene, prehranskega dopolnila, dermatološkega izdelka, medicinskega pripomočka ali zdravstvene storitve, ki odloča o izjemni odobritvi MP, za odločitev o ceni izjemoma odobrenega MP.
(3) Upravni odbor zavoda lahko pooblasti generalnega direktorja zavoda, da za posamezno vrsto MP, več vrst MP ali vse vrste MP določi cenovni standard iz 1., 2., 4., 6., 8. in 9. točke prvega odstavka tega člena, če predvidena ocena finančne spremembe presega določeno vrednost, ki jo določi upravni odbor zavoda.
(4) Ne glede na drugi in tretji odstavek tega člena generalni direktor zavoda določi nove cenovne standarde zaradi spremembe stopnje davka na dodano vrednost (v nadaljnjem besedilu: DDV).
4. člen
(izhodišča za dnevno izposojnino MP)
(1) Dnevna izposojnina za posamezno vrsto MP se določi na podlagi pogajanj z dobavitelji, ki izvajajo izposojo, in na podlagi naslednjih izhodišč:
· izhodiščne dnevne izposojnine, ki se določi na podlagi najnižjih skupnih stroškov,  
· DDV.
(2) Pri določitvi najnižjih skupnih stroškov se upošteva povprečno število dni izposoje MP na leto, ki jih določi zavod, pri čemer se pri izračunu upoštevajo:
· cena za MP, dosežena na podlagi pogajanj,
· stroški vzdrževanj v času življenjske dobe artikla iz 66. člena pravil, ki so potrebni za stroške dela in rezervne dele v skladu s priporočili proizvajalca MP,
· stroški popravil v življenjski dobi artikla iz 66. člena pravil, ki so potrebni za stroške dela po oceni proizvajalca MP in
· stroški dostave MP na dom zavarovane osebe, kadar ni mogoč osebni prevzem s strani zavarovane osebe.
(3)  Za kritje stroškov izvajanja izposoje, ki vključujejo administrativna opravila v zvezi z izvajanjem in obračunavanjem izposoje, čiščenje, razkuževanje, prilagoditve in svetovanje zavarovanim osebam. Pavšalni znesek se zaračuna enkratno ob prvi izposoji istega MP zavarovani osebi.
(4) [bookmark: _Hlk213759969]Zavod se pogaja najmanj s petimi dobavitelji, ki zagotavljajo posamezno vrsto MP, če jih je manj kot pet, pa se pogaja z vsemi dobavitelji za posamezno vrsto MP.  
5. člen
(izhodišča za cenovni standard izposojenega MP)
(1) Cenovni standard izposojenega MP se določi za posamezno vrsto MP, ki se zagotavlja z izposojo, ko dnevna izposojnina ni ekonomsko upravičena za zavod glede na letno število zavarovanih oseb, ki imajo pravico do MP, predvideno količino izdanih MP, namen uporabe MP ter predvidene stroške iz prejšnjega člena.
(2) Cenovni standard izposojenega MP se določi na podlagi izhodišč iz prvega odstavka 6. člena tega pravilnika in ne vključuje stroškov popravil, vzdrževanja in prilagoditev MP, ki se v tem primeru krijejo posebej v skladu s 66. členom oziroma 120. členom pravil.
(3) Ob naslednji izposoji MP iz prvega odstavka tega člena drugi zavarovani osebi, je dobavitelj upravičen do obračuna največ 10 % cenovnega standarda izposojenega MP za stroške priprave istega MP za nadaljnjo izposojo drugi zavarovani osebi. 
(4) Zavod se pogaja najmanj s petimi predstavniki proizvajalcev v Sloveniji, če jih je manj kot pet, pa se pogaja z vsemi predstavniki proizvajalcev v Sloveniji.
6. člen
(izhodišča za cenovni standard izdanega MP)
(1) [bookmark: _Hlk531267845]Cenovni standard izdanega MP se za posamezno vrsto MP določi na podlagi naslednjih izhodišč:
· cene MP brez DDV;  
· DDV.
(2) Cena MP brez DDV je povprečje treh najnižjih cen, doseženih s pogajanji s predstavniki proizvajalcev v Sloveniji. Če zavod v pogajanjih ni pridobil najmanj treh cen, se upošteva najnižja cena. Če se cenovni standard določa za artikel, se kot predlog cenovnega standarda upošteva najnižja izpogajana cena brez DDV, dosežena na podlagi pogajanj s predstavniki proizvajalcev v Sloveniji.
(3) Zavod se pogaja najmanj s petimi predstavniki proizvajalcev v Sloveniji, če jih je manj kot pet, pa se pogaja z vsemi predstavniki proizvajalcev v Sloveniji.
(4) V primerih izdaje medicinskih pripomočkov pri institucionalnih izvajalcih na naročilnico za več zavarovanih oseb dobavitelji zavodu obračunajo cenovni standard, zmanjšan za 10 %.
7. člen
(izhodišča za pogodbeno ceno izdanega ali izposojenega individualno prilagojenega artikla)  
(1) [bookmark: _Hlk531268205]Pogodbena cena izdanega individualno prilagojenega artikla se dogovori na podlagi naslednjih izhodišč:
· cene MP z dodatki, 
· DDV. 
(2) Pri določitvi pogodbene cene iz prejšnjega odstavka se upošteva najnižja cena MP z dodatki, ki jih potrebujejo vse zavarovane osebe in dodatki, ki jih potrebujejo le določene zavarovane osebe.
(3) Pogodbena cena izdanega ali izposojenega individualno prilagojenega artikla se določi na podlagi izhodišč iz prvega odstavka tega člena in ne vključuje stroškov popravil, vzdrževanja in prilagoditev MP, ki se v tem primeru krijejo posebej v skladu s 66. členom oziroma 120. členom pravil. 
(4) Zavod se pogaja z dobavitelji, ki so predstavniki proizvajalcev v Sloveniji za individualno prilagojen artikel.
8. člen
(izhodišča za cenovni standard izdanega individualno izdelanega MP)
(1) [bookmark: _Hlk531268049]Cenovni standard izdanega individualno izdelanega MP se za posamezno vrsto MP določi na podlagi naslednjih izhodišč:
· skupnih najnižjih stroškov materialov in stroškov dela,
· na izhodišče iz prejšnje alineje se prizna do 10 % za posredne stroške,
· DDV. 
(2) Zavod se pogaja najmanj s petimi dobavitelji, ki so hkrati proizvajalci MP, izdelanih za posameznega uporabnika, če jih je manj kot pet, pa se pogaja z vsemi dobavitelji, ki so hkrati proizvajalci MP, izdelanih za posameznega uporabnika.
9. [bookmark: _Hlk213765944]člen 
(izhodišča za pogodbeno ceno izdanega individualno izdelanega MP)

(1) [bookmark: _Hlk213766006]Pogodbena cena izdanega individualno izdelanega MP se za posamezno vrsto MP določi na
 podlagi naslednjih izhodišč:
· skupnih stroškov sestavnih delov in stroškov dela,
· na izhodišče iz prejšnje alineje se prizna do 10 % za posredne stroške,
· DDV.

(2) Zavod se pogaja z dobavitelji, ki so hkrati proizvajalci MP, izdelani za posameznega uporabnika.
10. člen 
(izhodišča za ceno funkcionalno ustreznega MP)

(1) Zavod odloči o ceni funkcionalno ustreznega MP v postopku odločanja o pravici do tega MP.
(2) Cena funkcionalno ustreznega MP ne sme biti višja od najnižje cene MP z DDV, dosežene s pogajanji z najmanj tremi dobavitelji za MP oziroma z vsemi dobavitelji, če jih je manj kot trije.
(3) Če je predmet odločitve funkcionalno ustreznega MP individualno izdelan MP, se cena funkcionalno ustreznega MP določi ob smiselni uporabi 8. in 9. člena tega pravilnika, po izvedenih pogajanjih z dobaviteljem, ki je hkrati proizvajalec MP, izdelanega za posameznega uporabnika. 
11. člen
(izhodišča za ceno izjemoma odobrenega MP)
(1) Zavod odloči o ceni izjemoma odobrenega MP v postopku odločanja o izjemni odobritvi MP.
(2) Če je predmet izjemne odobritve MP, do katerega zavarovana oseba nima pravice v skladu s pravili, se cena izjemoma odobrenega MP določi v vrednosti MP iz 4., 5., 6., 7., 8. ali 9. člena tega pravilnika.
(3) Če je predmet izjemne odobritve MP, ki ni pravica v skladu s pravili, se cena izjemoma odobrenega MP določi največ v višini cene MP z DDV:
· iz predračuna za MP, ki ga zavarovana oseba priloži vlogi za izjemno odobritev MP ali
· iz predračuna za MP, ki ga zavod pridobi ob upoštevanju zahtev iz zdravstvene dokumentacije zavarovane osebe, če zavarovana oseba vlogi za izjemno odobritev MP ne priloži predračuna za MP ali če zavod kljub predloženemu predračunu sam pridobi drug predračun.
(4) Če v primeru iz prejšnjega odstavka zavarovana oseba priloži vlogi več predračunov ali če zavod pridobi več predračunov, se pri določitvi cene izjemoma odobrenega MP upošteva najnižja cena MP z DDV iz predračuna.
(5) Zavod lahko določi višino cene MP z DDV iz tretjega in četrtega odstavka tega člena na podlagi pogajanj z distributerji za MP.
12. člen
(sprememba cenovnih standardov oziroma pogodbene cene)
(1) Cenovni standardi in pogodbene cene se spremenijo z dnem uveljavitve spremenjene stopnje DDV.
(2) Če se finančno stanje zavoda tako spremeni, da obveznosti do dobaviteljev ali izvajalcev ne more več poravnati v roku, zavod lahko predlaga nova pogajanja o predlaganih cenovnih standardih oziroma pogodbenih cenah z namenom znižanja cenovnih standardov in pogodbenih cen.
(3) Zavod se lahko kadarkoli odloči za pogajanja o predlagani vrednosti MP zaradi nameravane spremembe cenovnih standardov ali pogodbenih cen.
13. člen
(sprememba pogodbe z dobaviteljem)

Če se spremeni cenovni standard ali dnevna izposojnina, se zaradi tega ne sklene dodatek k
pogodbi z dobaviteljem, temveč veljajo nove vrednosti MP od dneva začetka uporabe spremenjene 
vrednosti MP.
III. KONČNI DOLOČBI
14. člen
(prenehanje veljavnosti)

Z dnem uveljavitve tega pravilnika preneha veljati Pravilnik o seznamu in izhodiščih za vrednosti 
medicinskih pripomočkov iz obveznega zdravstvenega zavarovanja (Uradni list RS, št. 4/20).
15. člen
(začetek veljavnosti)
Ta pravilnik začne veljati petnajsti dan po objavi v Uradnem listu Republike Slovenije.
Št. 0072-15/2026-DI/10
Ljubljana, dne 23. aprila 2026

Zavod za zdravstveno zavarovanje 
  Slovenije
      Martina Vuk 
 predsednica skupščine 
         Soglašam! 

							    Dr. Valentina Prevolnik Rupel 
ministrica za zdravje 

